Author: kosarova
Last saved by: sulik
Company: MV SR

Dôvodová  správa

A. Všeobecná časť

Uznesením vlády  Slovenskej republiky  č. 830 zo dňa 3. septembra 2003 bol schválený návrh zásad novelizácie zákonov upravujúcich komory a z jeho bodu B.4, okrem iných, aj ministrovi výstavby a regionálneho rozvoja vyplynula úloha do 31.decembra 2003 predložiť na rokovanie vlády návrh na zrušenie komôr v pôsobnosti ministerstva a ich transformáciu na dobrovoľné združenia podľa zákona č. 83/1990 Zb. o združovaní občanov. V pôsobnosti Ministerstva výstavby a regionálneho rozvoja Slovenskej republiky  sa to dotýka Slovenskej komory architektov a Slovenskej komory stavebných inžinierov. Tieto komory boli založené na základe zákona SNR č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov (ďalej len zákon o architektoch a inžinieroch) a boli zo zákona poverené výkonom verejnej moci vo väzbe na zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, podľa ktorého platí, že vybrané činnosti vo výstavbe môžu vykonávať len fyzické osoby, ktoré získali oprávnenie podľa osobitných predpisov. Osobitným predpisom je zákon o architektoch a inžinieroch.
Ministerstvo so zámerom plnenia  úlohy vyplývajúcej z bodu B. 4 uvedeného uznesenia analyzovalo úpravu uvedených profesijných komôr v  zákone o architektoch a inžinieroch vo väzbe na príslušné ustanovenia stavebného zákona a porovnalo ju s  kritériami nevyhnutnosti regulácie komôr uvedenými v Zásadách činnosti profesijných komôr, ktoré sú obsahom  materiálu schváleného vládou.
Na základe vyhodnotenia jednotlivých kritérií nevyhnutnosti regulácie komôr bolo preukázané, že
-	regulácia vybraných činností vo výstavbe je nevyhnutná z dôvodov ochrany verejných záujmov v oblasti výstavby (zabezpečenie kvality stavieb pri ich navrhovaní a ochrany záujmov stavebníkov, pre ktorých sú odborné činnosti vo  výstavbe ako regulované  profesijné služby vykonávané),
-	štát zákonom preniesol na komory výkon verejnej moci v oblasti registrácie fyzických osôb vykonávajúcich vybrané činnosti vo výstavbe (projektová činnosť a vedenie uskutočňovania stavieb) a  profesijný  dohľad nad kvalitou a etikou výkonu regulovaného povolania,
-	uvedené komory vykonávajú funkcie, ktoré by nemohli vykonávať ako dobrovoľné združenie,
-	je v záujme štátu, aby ich vykonávali, pretože ich výkon odbornými samosprávami  je z hľadiska celkových nákladov a z hľadiska sledovaných cieľov efektívnejší,
-	na udelenie autorizácie a zapísanie do zoznamu autorizovaných osôb vzniká právny nárok za predpokladu splnenia zákonom ustanovených podmienok. Podmienky sú objektivizované a primerané požiadavkám na výkon odborných činností vo výstavbe.
Možno konštatovať, že existencia uvedených komôr zodpovedá podmienkam na zriadenie komôr ustanoveným v kritériách nevyhnutnosti regulácie komôr vládou schválených Zásad činnosti profesijných komôr, výkon verejnej moci v predmetnej oblasti komorami je efektívnejší a neexistujú riziká, pre ktoré by si právomoc mal ponechať výhradne štát, aj so zreteľom na to, že by sa tým zvýšili výdavky štátu na štátnu správu.
Závery z tejto analýzy zároveň preukázali opodstatnenosť novelizácie zákona o architektoch a inžinieroch v intenciách uvedených zásad. Vzhľadom na to bola úloha novelizovať tento zákon zaradená do Plánu legislatívnych úloh vlády SR na rok 2004 s termínom predloženia do vlády v máji 2004.
Navrhované zmeny sa dotýkajú  najmä  týchto okruhov riešení:  
•	nahradenie odbornej skúšky autorizačnou skúškou s upresnením spôsobu jej vykonania v zákone - písomný test a verejná rozprava,
•	ustanovenie  obsahu autorizačnej skúšky , ktorým sú  znalosti a  vedomosti z právnych predpisov vzťahujúcich sa na odbornú činnosť,  s tým, že ich rozsah určí ministerstvo,   
•	prehĺbenie práva ministerstva vykonávať dohľad nad komorami v rámci dozoru nad dodržiavaním zákonnosti.
Zároveň rieši aj opätovnú úpravu autorizácie krajinných architektov, ktorí tiež vykonávajú vybrané činnosti vo výstavbe a  ustanovuje ich práva a povinnosti. Sú začlenení v samospráve Slovenskej komory architektov, ktorá je oprávnená viesť zoznam autorizovaných krajinných architektov

Ministerstvo financií Slovenskej republiky  sa stotožňuje s vyjadrením predkladateľa v doložke finančných, ekonomických a environmentálnych vplyvov a vplyvov na zamestnanosť, že navrhovaná právna úprava nebude mať dopad na štátny rozpočet, rozpočty obcí ani na rozpočty vyšších územných celkov.

DOLOŽKA
zlučiteľnosti návrhu zákona s právom Európskych spoločenstiev a právom Európskej únie

1.	Navrhovateľ zákona:	
Vláda Slovenskej republiky

2. Názov návrhu zákona:	
Zákon, ktorým s mení a dopĺňa zákon č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov

3.	Záväzky Slovenskej republiky vo vzťahu k Európskym spoločenstvám a Európskej únii:
Záväzky boli v celom rozsahu  už splnené novelizáciou predmetného zákona zákonom    č. 533/2003 Z.z., ktorá v časti nadobudla účinnosť 1. januára 2004 a v celom rozsahu sa stala  účinnou dňom nadobudnutia zmluvy o pristúpení Slovenskej republiky k Európskej únii.

4.  Problematika návrhu zákona:
je upravená v práve Európskej spoločenstiev:
a)	Čl. 49, 57 a 66 Zmluvy o založení Európskeho hospodárskeho spoločenstva, 
b)	rozhodnutia Súdneho dvora Európskych spoločenstiev (ďalej len „rozhodnutia ESD“): C 310/90 Nationale Raad van de Orde van Architecten v Ulrich Egle, C 166/91 Gerhard Bauer v Conseil National de l'Ordre des Architecte, C 447/93 Nicolas Dreessen v Conseil National de l'Ordre des Architectes, C 421/98 Commission of the European Communities v Kingdom of Spain, C 31/00 Conseil National de l'Ordre des Architectes v Nicolas Dreessen, C 340/89 Vlassopoulou
c)	smernica Rady č. 85/384/EHS z 10. júna 1985 o vzájomnom uznávaní diplomov, certifikátov a iných dokladov o formálnych kvalifikáciách v architektúre, vrátane opatrení na uľahčenie účinného uplatňovania práva na etablovanie a slobodu poskytovať služby v znení smernice Rady 2001/19/ES,
d)	rozhodnutie Rady č. 85/385/EHS z 10. júna 1985, ktorým sa zriaďuje Poradný výbor pre vzdelávanie a odbornú prípravu v oblasti architektúry,
e)	smernica Rady č. 89/48/EHS z 21. decembra 1988 o všeobecnej úprave pre uznávanie vysokoškolských diplomov udeľovaných po ukončení minimálne trojročného odborného vzdelávania a prípravy,
f)	smernica Rady č. 92/51/EHS z 18. júna 1992 o druhej všeobecnej úprave pre uznávanie odborného vzdelávania a prípravy doplňujúca Smernicu 89/48/EHS,
g)	smernica Rady 2001/19/ES z zo 14. mája 2001,ktorou sa menia a dopĺňajú smernice Rady 89/48/EHS a 92/51/EHS o všeobecnom systéme  uznávania odborných kvalifikácií a smernice Rady 77/452/EHS, 77/453/EHS, 78/686/EHS, 78/687/EHS, 78/1026/EHS, 78/1027/EHS, 80/154/EHS, 80/155/EHS, 85/384/EHS, 85/432/EHS, 85/433/EHS, a 93/16/EHS týkajúce sa povolaní zdravotná sestra zodpovedná za všeobecnú starostlivosť, zubný lekár, veterinárny lekár, pôrodná asistentka, architekt, farmaceut a lekár.

5. Stupeň zlučiteľnosti návrhu zákona s právom Európskej únie uvedeným ad 4  je:
úplný
Návrh zákona sa nedotýka ustanovení, ktorými sa už transponovali uvedené smernice EHS/ES. Úplná zhoda novelizovaného zákona sa dosiahla novelizáciou uskutočnenou zákonom  č. 533/2003 Z.z. účinným v celom rozsahu nadobudnutím platnosti zmluvy o pristúpení Slovenskej republiky k EÚ. 

6. Gestor:
Ministerstvo výstavby a regionálneho rozvoja Slovenskej republiky je spolupracujúcim rezortom, zodpovedným za transpozíciu smernice 2001/19/ES, ktorá predstavuje zmenu a doplnenie smernice 85/384/EHS.

7. Bez účasti cudzích expertov

	B. Osobitná časť

K čl. I:

K bodu 1:
Požiadavka opätovného zavedenia inštitútu autorizovaného krajinného architekta  do zákona vzišla od odbornej verejnosti pôsobiacej v oblasti tvorby diel záhradnej a krajinnej architektúry s odbornou podporou dekana Fakulty záhradníctva a krajinného inžinierstva Slovenskej poľnohospodárskej univerzity v Nitre, ktorý sa s touto požiadavkou obrátil aj na poslancov NR SR. Úprava je navrhovaná v súlade so závermi z rokovania s predstaviteľmi oboch komôr.

K bodu 2:
Ide o legislatívno-technickú úpravu – skratku vzhľadom na rozsiahlosť obsahu nadpisu; pojem „oprávnené osoby“ zahŕňa autorizovaných architektov, autorizovaných krajinných architektov a autorizovaných stavebných inžinierov, ktorí nadobudli potrebné oprávnenie.

K bodu 3:
Ustanovenie obdobne ako pri architektoch a inžinieroch vymedzuje pojem autorizovaného krajinného architekta.

K bodu 4: 
Je potrebné vypustiť zo zákona kategóriu tzv. spolupracujúcich osôb, nakoľko 1.januárom 2004 takáto kategória  nepriamej účasti rodinných príslušníkov na podnikaní zanikla a zákony uvedené v poznámke pod čiarou 4a) boli k tomuto dňu zrušené.

K bodu 5:
Ustanovenie podrobne vymedzuje oprávnenia autorizovaného krajinného architekta v oblasti predprojektovej činnosti a prípravy projektovej  dokumentácie najmä v oblasti prípravy  územno-plánovacej dokumentácie a dokumentácie pre územné konanie.

K bodu 6:
Upresňujú sa oprávnenia autorizovaných inžinierov vo vzťahu k inžinierskym stavbám. 
Medzi oprávnenia autorizovaných inžinierov sa dopĺňa vykonávanie projektového manažmentu, odborného autorského dohľadu a stavebného dozoru, najmä pre kategóriu inžinier autorizovaný na vykonávanie komplexných architektonických a inžinierskych služieb a súvisiaceho technického poradenstva a súvisiaceho technického poradenstva zahŕňajúcich odborné činnosti vo výstavbe – inžinier pre pozemné stavby a inžinier pre inžinierske stavby.
V súvislosti so zmenami sa z dôvodu prehľadnosti a zrozumiteľnosti  novelizovaného ustanovenia sa navrhuje  nové znenie.

K bodu 7:
Ustanovenie obsahuje povinnosti autorizovaných osôb pri výkone odborných činností vo výstavbe dbať na ochranu verejných záujmov napĺňaním ústavných práv na priaznivé životné prostredie a na ochranu a zveľaďovanie kultúrneho dedičstva (čl. 44 ústavy)  a navrhovaním architektonických diel v súlade s požiadavkami na ochranu ľudského zdravia, prírody, kultúrnych pamiatok a životné prostredie nad mieru ustanovenú zákonmi (čl. 20 ods. 3 ústavy). Obdobné ustanovenie bolo vložené aj do zákona č. 586/2003 Z.z. o advokácii (§ 1 ods. 1) na odôvodnenie potrebnosti komory zo zákona.

K bodu 8:
Vkladá sa odkaz na príslušné ustanovenia zákona o autorskom práve upravujúce zmluvy medzi objednávateľmi architektonických diel a architektmi, resp. inžiniermi.

K bodu 9:
V odkaze sa vypúšťajú  neaktuálne predpisy.

K bodu 10:
Z hľadiska úplnej liberalizácie v oblasti odmien (honorárov) za služby autorizovaných osôb sa navrhuje vypustenie ustanovenia, na základe ktorého komora určovala  svojim členom  záväzný honorárový poriadok. 

K bodu 11:
Ustanovenie je sa dopĺňa z dôvodu umožnenia kolektívneho (hromadného) poistenia členov prostredníctvom komory (ako v § 27 ods. 2 zák. č. 586/2003 Z.z.). Úprava je v prospech členov komôr.

K bodu 12:
Doplnením úpravy sa prehlbuje ochrana autorských práv.

K bodu 13:
Vo väzbe na znovukonštituovanie autorizovaného krajinného architekta sa upravujú príslušné ustanovenia, ktoré sa budú vzťahovať aj na krajinných architektov. 

K bodu 14:
Legislatívne úpravy ustanovení vyplývajúce v dôsledku navrhovaných zmien a úprav.

K bodu 15:
Práva a povinnosti architektov a inžinierov sa v celom rozsahu vzťahujú aj na krajinných architektov.

K bodu 16:
Legislatívne úpravy ustanovení vyplývajúce v dôsledku navrhovaných zmien a úprav.

K bodu 17:
Legislatívne úpravy ustanovení vyplývajúce v dôsledku navrhovaných zmien a úprav.

K bodu 18:
Legislatívna úprava ustanovenia.

K bodu 19:
Upravujú sa podmienky pre zápis do zoznamu autorizovaných krajinných architektov.
Na uznávanie odborných kvalifikácií pre povolanie krajinný architekt sa vzťahuje zákon č. 477/2002 Z.z., ktorý transponoval smernice EÚ o všeobecnom systéme uznávania odborných kvalifikácií. 

K bodu 20:
Dopĺňajú sa  nové dôvody na vyčiarknutie zo zoznamu porovnateľné s právnou úpravou platnou podľa zákona o advokácii. Takéto dôvody vyčiarknutia boli schválené aj v návrhu nového zákona o patentových zástupcoch a sú aj v návrhu Ministerstva spravodlivosti SR na novelu zákona o notároch.

K bodu 21:
Ako ďalší dôvod na vyčiarknutie zo zoznamu sa určuje okolnosť, že  autorizovaná osoba sa pri výkone odbornej činnosti  dostala do konkurzu alebo likvidácie.

K bodu 22:
Dopĺňajú sa dôvody na vyčiarknutie hosťujúcich architektov z registra z dôvodu, že už nie je poistený,  dodatočne sa zistilo, že nespĺňa požiadavky na zapísanie (nepravdivé údaje, zamlčanie údajov, nepravdivé čestné vyhlásenie, falošný diplom, atď.), alebo ak sa dostal do konkurzu alebo likvidácie.

K bodu 23:
Úpravou sa zabezpečuje ochrana osobných údajov.

K bodu 24:
V intenciách schválených Zásad činnosti profesijných komôr sa nanovo upravujú podmienky vykonania odbornej skúšky, ktorá je podmienkou pre autorizáciu. Vzhľadom na to bola nahradená autorizačnou skúškou. V zákone sa ustanovuje spôsob a forma skúšky a jej obsah a zároveň sa zakladá oprávnenie ministerstva určovať obsah písomného testu. Ústna časť skúšky je verejnou rozpravou v záujme jej objektivizácie a transparentnosť a čím sa predchádza prípadnému obmedzovaniu slobody podnikania a zamedzenia vstupu nových subjektov na trh.

K bodu  25:
Zavádza sa kratšia lehota na opakovanie autorizačnej skúšky (6 mesiacov).

K bodu 26:
Vzhľadom na pôsobnosť Ministerstva životného prostredia SR v oblasti krajinného plánovania v intenciách požiadavky ministra životného prostredia SR členov skúšobnej komisie na autorizáciu krajinného architekta je oprávnený navrhnúť minister životného prostredia SR.

K bodu 27:
Zakladá sa právo na preskúšanie zavedením opravného prostriedku proti výroku skúšobnej komisie oboch komôr; členov odvolacieho senátu určí priamo minister výstavby a regionálneho rozvoja z členov skúšobnej komisie, ktorých  sám vymenoval. Vzhľadom na technické zameranie odbornosti činností vykonávaných autorizovanými osobami ide o adekvátny spôsob zabezpečenia a kontroly výkonu práva z hľadiska štátu.  

K bodu 28:
Medzi úlohy Slovenskej komory architektov sa dopĺňa aj úloha viesť zoznam krajinných architektov.

K bodu 29:
Terminológia sa harmonizuje so zákonom o verejnom obstarávaní a upresňuje sa úprava aj vo väzbe na súťaže vykonávané na základe iných právnych predpisov popri verejnom obstarávaní.

K bodu 30:
Rovnako ako autorizovaní architekti aj autorizovaní krajinní architekti sa v dôsledku autorizácie stávajú členmi Slovenskej komory architektov.

K bodu 31:
Vzhľadom na narastajúce náklady a na nedostatočný záujem členov o činnosť v orgánoch komory sa navrhuje zníženie počtu členov predstavenstva porovnateľne s orgánmi iných komôr (advokátskej, patentových zástupcov, notárov) majú nižšie počty.

K bodu 32:
Oprávnenia autorizačnej komisie ako výkonného orgánu sa zúžili na veci týkajúce sa autorizácie a výkonu povolania autorizovaných osôb s tým, že podrobnejšia úprava bola ponechaná vnútrokomorovým predpisom.

K bodu 33:
Vzhľadom na narastajúce náklady a na nedostatočný záujem členov o činnosť v orgánoch komory sa navrhuje zníženie počtu členov autorizačnej komisie porovnateľne s orgánmi iných komôr (advokátskej, patentových zástupcov, notárov), ktoré  majú nižšie počty.

K bodu 34:
Vzhľadom na zrušenie kategórií architektov s účinnosťou od 1. januára 2004 sa zastupovanie podľa jednotlivých kategórií stalo neaktuálnym. Ide o legislatívnu úpravu.

K bodu 35: 
Terminológia sa harmonizuje so zákonom o verejnom obstarávaní a upresňuje sa úprava aj vo väzbe na súťaže vykonávané na základe iných právnych predpisov popri verejnom obstarávaní.

K bodu 36:
V súlade s úpravou v predmete zákona sa pre činnosť vedenia a uskutočňovania stavieb nahrádza „odborná skúška“ „skúškou odbornej spôsobilosti“.

K bodu 37:
V súlade s úpravou v predmete zákona sa pre činnosť vedenia a uskutočňovania stavieb nahrádza „odborná skúška“ „skúškou odbornej spôsobilosti“.

K bodu 38:
V podmienkach pre vykonávanie činnosti vedenia a uskutočňovania stavieb sa  požadované vzdelanie upravuje tak, že výkon sa umožňuje aj osobám s vysokoškolským vzdelaním I. stupňa – bakalári.

K bodu 39:
Vzhľadom na narastajúce náklady a na nedostatočný záujem členov o činnosť v orgánoch komory sa navrhuje zníženie počtu členov predstavenstva porovnateľne s orgánmi iných komôr (advokátskej, patentových zástupcov, notárov), ktoré majú nižšie počty.

K bodu 40: 
Oprávnenia autorizačnej komisie ako výkonného orgánu sa zúžili na veci týkajúce sa autorizácie a výkonu povolania autorizovaných osôb s tým, že podrobnejšia úprava bola ponechaná vnútrokomorovým predpisom.

K bodu 41:
Vo väzbe na novelu zákona č. 71/1967 Zb. o správnom konaní v znení neskorších predpisov (§ 1 zavedený zákonom č. 527/2003 Z.z.) sa zaraďuje nový samostatný  § 41a, podľa ktorého platí, že na všetky konania podľa tohto zákona sa nevzťahuje všeobecná úprava o správnom konaní. Preto doterajšia úprava len pre disciplinárne konanie prestala byť aktuálna.

K bodu 42:
Predpisy v odkaze 19) sa nahrádzajú predpismi podľa platného práva.

K bodu 43:
Vo väzbe na novelu zákona č. 71/1967 Zb. o správnom konaní v znení neskorších predpisov (§ 1 zavedený zákonom č. 527/2003 Z.z.) sa zaraďuje nový samostatný   § 41a, podľa ktorého platí, že na  konania podľa tohto zákona sa nevzťahuje všeobecná úprava o správnom konaní. 

K bodu 44:
V prechodnom ustanovení sa rieši spôsob autorizácie – zapísanie do zoznamu autorizovaných krajinných architektov - tých osôb, ktoré autorizáciu na túto činnosť nadobudli  podľa právnej úpravy platnej pred 1. januárom 2004. Na týchto sa nevzťahuje povinnosť vykonať autorizačnú skúšku.

K bodu 45:
V celom zákone sa pojem „pracovník“ nahrádza pojmom „zamestnanec“ v súlade s pojmami používanými v oblasti pracovnoprávnych predpisov.

K bodu 46:
Legislatívna úprava vyplýva z transformácie odbornej skúšky na autorizačnú skúšku. 

K bodu 47:
Zoznam prebratých právnych aktov Európskych spoločenstiev sa dopĺňa o príslušnú časť Aktu o pristúpení SR. 

K bodu 48:
Novelizáciou ustanovenia  § 4 účinnou od 1. januára 2004 bola zrušená kategorizácia architektov. Uvedenú úpravu je potrebné premietnuť aj do prílohy zákona, nakoľko  v autorizačných osvedčeniach vydávaných Slovenskou komorou architektov už nie sú uvádzané odbory a v tých intenciách boli upravené aj pôvodné autorizačné osvedčenia vydané pred 1. januárom 2004 v odbore „pozemné stavby“ a „územné plánovanie“. MVRR SR na výzvu Ústavu informácií a prognóz školstva, strediska pre ekvivalenciu dokladov o vzdelaní uplatnilo požiadavku upraviť   prílohu novej smernice EÚ o uznávaní kvalifikácie v oblasti povolania architekt  vo vzťahu k zrušeniu kategorizácie architektov v predmetnom zákone.

K článku II:
Činnosť krajinných architektov je vyňatá zo živností a spolu s činnosťou architektov a stavebných inžinierov zaradená medzi povolania, ktoré nie sú živnosťou. Nahradenie „odbornej skúšky“ „skúškou odbornej spôsobilosti“ pre činnosť vedenia a uskutočňovania stavieb v zákone o autorizovaných architektoch a autorizovaných stavebných inžinieroch v znení neskorších predpisov  je potrebné premietnuť do príslušných ustanovení zákona o živnostenskom podnikaní.

K článku III:
Vzhľadom na početné novely zákona ustanovenie splnomocňuje predsedu NR SR  na vydanie úplného znenia Zákona o autorizovaných architektoch a autorizovaných stavebných inžinieroch.

K článku IV:
Účinnosť zákona je navrhovaná s ohľadom na prebiehajúci legislatívny  proces na začiatok roka 2005.